  Туспуктэм: Майя Бывальцева Майя Бывальцева 29-тӥ гудырикошконэ Ижкарын Йӧскалык театрлэн юртаз «Кин кызьы узырме, или Огабление по-удмуртски» фильмез (6+) ворсам нырысь-валысь возьматон (предпоказ) ортчиз. Киноез бадӟым экран вылын нырысьсэ учкизы съёмкаосы пыриськем адямиос, юрттӥсьёс. Учкисьёс пӧлын ивортодэтъя «Удмуртия» агентстволэн редакторез но вал. Кинолэн валтӥсь геройёсыз – гуртын улӥсь куинь воргоронъёс: комбайнёр, скал возьмась но ужтэк кылем мурт. Пӧртэм мугъёсъя соос шуге-леке шедизы. Секыт югдурысь потыны коньдон кулэ, но кытысь сое шедьтоно. Эшъёс-юлтошъёс банкез грабить карыны малпазы.  Сыӵе ик муген банке кык йыртэмсьёс вуизы... Мар солэсь пӧрмиз, татын ум вералэ ни. Серем но сюлмез вырӟытӥсь киноез Пичи Пурга ёросысь Вуж Мӧнья гуртын, Пичи Пургаын но Ижкарын снимать каризы. « Таӵе фильмъёсты ӧжытсэ 28 нунал снимать каро, ми 14 нуналскын быдэстӥм. Озьы луиз пиослэн матысь инты шедьтэменызы гинэ » Дмитрий Могучев, режиссёр Троссэ сценаосты Вадим Дмитриевлэн атай юрт котыраз снимать каризы: азбараз, бакчаяз, гаражаз. Кызьы шуо, вордскем борддоръёс юртто, но ужзы туж капчи ӧй вал: нырысь ик, йӧскалык театрысь артистъёслэн чеберлыко киноын шудылэмзы ӧй вал на; кыкетӥез, ролез шудэм сяна. ваньзы соос огдыре трос мукет ужъёсын выроно луизы. « Трос кужыммес понӥм. Мар ке пӧрмиз, мар ке ӧз пӧрмы. Та нырысетӥез таӵе бадӟым проект, кытын ми продюсеръёс но, артистъёс но, радъясьёс но, звуковикъёс но, гимёръёс но, костюмеръёс но вал. Со туж секытэн сётӥськиз, трос кужымез кыскиз, но ми басьтӥм туж бадӟым опыт, оскон, Удмуртиын аслаз кинематографез кылдоз шуыса. Ми оскиськом но льӧль малпанмес быдэстон понна азьлань мыном » Вадим Дмитриев, вктёр, Чугаевлэсь рользэ шудӥсь Удмурт фильмез лэсьтыны трос юрттӥсьёс вал: карын но гуртын улӥсьёс но, кивалтӥсьёс но. Озьы, Ижын кабриолетлэн кузёез кема малпаськытэк машиназэ сётӥз, Пичи Пурга ёросын сюресэз но ворсаллязы, зэмос банкын но ужаны сётӥзы, кулэ дыръяз вертолёт но шедиз. « Котькудмы пушкын вань со ӟигар <…> озьы тупаз… одӥг мар ке сярысь малпаськиськом вал и, тӥнь со одӥг мар ке малпанмы борды кутӥськыса, вань ӟигармы отчы кошкыса, сыӵе бадӟым уж пӧрмем. <…> Со сюлмысь вал, соин ик мукет адямиос магнитэн кадь кыстӥськизы бордамы, кин маин быгатэ юрттӥзы » Иван Плотников, актёр, Джонни лушкаськисьлэсь рользэ шудӥсь Пусйыны луоз операторъёслэсь, куарая режиссёрлэсь туж ӟеч ужамзэс. Кинолэн суредэз но, куараез но туж умой шуыса пусйизы нырысетӥ учкисьёс « Туж умой, кельшиз. Азьло киноосты учкемъя, таиз туж умой луиз. Азьло кинооссы но учконтэм ӧвӧл, но таиз… » учкись « Необычной, туж умой, профессиональной. Куараез, озвучкаез туж умой. Шудӥсьёсыз но быгатыса шудӥзы » учкись « Ваньмыз тупаз: туж умой режиссёр, милям яратоно артистъёсмы. Мынам малпамея, пӧрмиз возьмам усто проект. <…> учкисьёсмылэсь мылкыдзэс тодыса, кино умой » Владимир Соловьёв, Удмуртиысь лулчебертъя министр Возьматон йылпумъяськем бере Владимир Соловьёв фильмын полковниклэсь рользэ шудэм Александр Баймурзинлы Россиысь лулчеберетъя министерстволэсь данъян грамота сётӥз. Али фильмлэн командаез прокатной удостоверение басьтон бордын тырше. Соку, ог толэзь ортчыса, киноез элькунысь вань муниципал кинозалъёсын учкыны луоз. Эшшо Москваын, Санкт-Петербургын, Петрозаводскын (режиссёрлэн вордскем палаз – ред.) возьматыны малпало. « Милем ваньмылы улосвыл киное шедьыны кулэ, кудӥз юн гинэ радъяськиз ни. Кылдытоно вал инъет, ми сое лэсьтӥм, табере отчы шедьыны но со историын зэмос шудӥсьёс луыны кулэ » Дмитрий Могучев, режиссёр Нош оглом учконо ке, та ужрад кино сярысь гинэ ӧвӧл. Солэн эшшо одиг пуштросэз вань. Нырысь ик, котьку зэмлык луыны кулэ, нош эшшо пиналъёсты дышетон. « Милям нылпиосмы та киноез учкыса будозы, таӵе ужъёс пыр удмурт кыл озьы-а, тазьы-а утиськоз. Луэ сцена вылысен вераны: эн вунэтэ анай кылдэс… но тань та кино юрттоз асьме нылпиосмылы коть пичияк ке но удмурт кылэз тодыны » Иван Плотников, актёр Ужаны сьӧрлось лыктэм режиссёр Дмитрий Могучев но оператор Павел Смирнов Удмуртилы, нырысь ик татын улӥсьёслы, симаськемзэс веразы. Озьен, та берпуметӥ пумиськонммы уз луы, оло. «Кин кызьы узырме» фильмлэн кыкетӥ люкетэзлы тӥзер лэсьтӥллям ни. Тодэ вайытом, «Кин кызьы узырме, или Ограбление по-удмуртски» кинокомедиез пуктыны дасяськон 2021-тӥ арын кутскиз. Нырысь ик люкам коньдонэн тизер лэсьтӥзы, 2022-тӥ ар кутсконын тизер лэсьтӥзы, нош гужем ассэ киноез снимать каризы. Тегъёс: кино удмурткыл Ижкар Удмуртия  